Smochćicy (CRM/SN). Tema druheho wječora lětušeho ekumeniskeho póstneho seminara w Domje biskopa Bena bě „Měr zaručić bjez bróni“. Tomu napřećo steješe prašenje: „Dźe to?“ Impulsy k tomu podaštaj fararka Budyskeje ewangelskeje tachantskeje wosady dr. Maria Heinke-Probst a duchowny kubłanskeho domu dr. Michael Kleiner. Čehodla pak su akcije bjez namocy wuspěšniše a zdobom wunošniše hač z brónjemi, wujasni na (njewočakowano) přeswědčiwe wašnje fararka Eva Hadem z Ekumeniskeho centruma w Magdeburgu, hdźež wěnuje so wona specielnje dźěłu za měr. W swojich wuwjedźenjach złožowaše so teologowka předewšěm na wobšěrnje zapołoženu a wysoko hódnoćenu wědomostnu studiju, kotruž běštej před někotrymi lětami Erica Chenowerth a Maria J. Stephan předpołožiłoj. Wonej běštej 300 zběžkow a rewolucijow na wjacorych kontinentach přepytowałoj. Tak dóńdźe- štej k wuslědkej, zo je wjace ludźi na akcijach wobdźělenych, hdźež žanu namóc njenałožuja. Tam su tohorunja ludźo z najwšelakorišich worštow wobydlerstwa wobdźěleni. To zaruča fleksibelne taktěrowanje.
szl_Latn